Álvar Núñez Cabeza de Vaca

Álvar Núñez Cabeza de Vaca (født ca. 1490 i Jerez de la Frontera, død ca. 1557 i Sevilla) var en spansk kolonisator og reisende i Amerika. Han huskes særlig for sine beretninger fra reisene.

Liv og virke
Navnet Cabeza de Vaca betyr «kuhode». Navnet blei gitt familien på 1200-tallet, da en av hans forfedre hjalp en kristen hær å angripe maurerne. Dette skjedde ved at han plasserte et kuhode så det viste veg til et hemmelig fjellpass. I innledninga til beretninga si beklager Cabeza de Vaca at han ikke har kunnet være til like stor nytte for kongen.  

Cabeza de Vaca var kasserer og nestkommanderende på Narváez-ekspedisjonen, som skulle besørge spansk herredømme over Florida. Han og tre andre var de eneste av 600 deltakere som overlevde. 

De fire dro så til fots fra Galveston-øya i dagens Texas, sannsynligvis gjennom dagens Texas, New Mexico og Arizona til Sinaloa i Mexico. Ferden tok rundt seks år. Tidvis blei de tatt som slaver av innfødte. Cabeza de Vaca lyktes imidlertid å oppnå status som handelsmann. Han blei dermed fri og kunne reise med grupper av innfødte. Omsider kom han til de spanske koloniområdene i Mexico, og i 1537 kunne han vende tilbake til Europa.

Han skreiv en fyldig rapport om opplevelsene til kong Karl 5. (Denne blei seinere utgitt under tittelen La Relación (Rapporten).)  Cabeza de Vaca ville gjerne vende tilbake til Florida og bli spanskekongens guvernør der. Men Hernando de Soto var allerede utpekt som leder for den neste ekspedisjonen. Cabeza de Vaca fikk tilbud om å være nestkommanderende, men avslo. Det sies at han etter dette var tilbakeholdende med å gi De Soto informasjon om området. 

I 1540 blei Cabeza de Vaca utnevnt til guvernør for Río de la Plata i det som nå er Paraguay og Argentina. Han sies å ha hatt et for si tid uvanlig godt forhold til de innfødte. Han sies å ha vært den første europeer som fikk se Iguazú-fallene, noen av verdens flotteste fosser. 

Politisk intrigemakeri gjorde at han blei arrestert og sendt tilbake til Spania i lenker. Han blei imidlertid frikjent, og han skreiv så en fyldig rapport om forholda i Sør-Amerika.

Et par engelske utgaver La Relacion 
Álvar Núñez Cabeza de Vaca: The Narrative of Cabeza De Vaca, ved Rolena Adorno og Patrick Charles Pautz, University of Nebraska Press 2003
Álvar Núñez Cabeza de Vaca: Cabeza de Vaca's Adventures in the Unknown Interior of America, ved Cyclone Covey, University of New Mexico Press 1983

Referanser

Eksterne lenker 
 Cabeza de Vaca The Journey of Álvar Núñez Cabeza de Vaca 
 Public Broadcasting Services side om Álvar Núñez Cabeza de Vaca
 Cabez de Vaca's La Relación – med bilder fra 1555-utgaven av La Relación
 The journey of Alvar Nuñez Cabeza de Vaca and his companions from Florida to the Pacific, 1528-1536, faksimile av en engelskspråklig utgave
 The Journey of Álvar Núñez Cabeza de Vaca, faksimile av en engelskspråklig utgave 
 Historieside om Cabeza de Vaca , bl.a med kart over ferden

Spanske oppdagere
Nord-Amerikas historie
Personer fra Jerez de la Frontera